Twee sterf toe hulle uit bewegende voertuig spring(Foto: SA Polisie) Twee mense is dood en nog drie ernstig beseer toe hulle in die omgewing van Tzaneen, Limpopo, oënskynlik uit ŉ bewegende voertuig gespring het. Die voorval het Dinsdag omstreeks 04:00 naby die hoofpad by die Bismarck-nedersetting plaasgevind, het brig. Motlafela Mojapelo, polisiewoordvoerder, gesê. Drie mans en twee vroue het glo ŉ saamrygeleentheid saam met die onbekende bestuurder van ŉ wit, Nissan-dubbelkajuitbakkie gekry. Hulle was op pad van Metz na Bismarck. “Toe hulle hul bestemming bereik, het hulle die bestuurder daarop bedag gemaak. Hy het te vinnig gery en nie stilgehou nie en al vyf van hulle het uit die bewegende voertuig gespring. Die bestuurder het ná die voorval ook nie stilgehou nie,” het Mojapelo gesê. Inwoners het die polisie en nooddienste ontbied. Kgomotso Moagi (26) en Mmantjana Maimela (26) is op die toneel dood verklaar nadat hulle verskeie beserings opgedoen het. Hulle was al twee van Bismarck. Die drie mans, tussen 19 en 21 jaar oud, is in ŉ kritieke toestand na ŉ plaaslike hospitaal geneem. Die bestuurder is nog soek, het Mojapelo gesê. ŉ Saak van strafbare manslag word ondersoek.